
Nuostabus buvo jaunimo didysis auklėtojas J. Bosko. Ko valstybė 
nepajėgia padaryti, jis vienas padaro: - tūkstančius beturčių jaunuolių 
priglaudžia, maitina, leidžia net į aukštuosius mokslus. Kai jo 
pasiaukojantį gyvenimą Dievas palaimino naujomis malonėmis — 
suteikė jam galią daryti stebuklus — kun. J. Bosko padaro tai, ko 
nepajėgia padaryti joks gydytojas: grąžina akliesiems regėjimą, prikelia 
iš patalo nepagydomus ligonius ir t. t. 

O tie stebuklai buvo daromi tuo pačiu metu kai apie tai buvo 
rašoma ir Lietuvoje. 1857 m., Vilniuje, J.Zavadskio išleistoje knygoje 
„Žinia" rašoma: „Štai, Katalikų Bažnyčios kunigas - J. Bosko nuo 
1841 m. iki šios dienos yra padaręs ir dabar tebedaro daugybę 
nuostabiausių stebuklų (...) eikite patys patikrinkite vietoje (...) ir 
nebūkite netikintys!" 

Ne žodžiai, bet patys faktai verčia šią tiesą priimti kaip įrodymą, 
jog tikrojo tikėjimo reikia ieškoti ten, kur Dievas parodo, jo išpažinėjus 
lydėdamas stebuklais, kurių nematome pas atsiskyrėlius nuo katalikų 
Bažnyčios. 

Šios brošiūros rėmai labai riboti, todėl neįmanoma išsamiai 
pasisakyti apie stebuklingus reiškinius. Esu priverstas pasitenkinti 
trumpai prasitarti apie stebuklingus įvykius iš kun. Bosko gyvenimo, 
iš Evangelijos ir iš Švč. Mergelės Marijos Liurdiškės kai kuriuos 
stebuklingus reiškinius. 

Prašau paskaityti apie tai iš Evangelijos apie nuostabius Kristaus 
stebuklus ir iš Vysk. P. Būčio plačios apimties (441 psl. knygos - “Švč. 
M. Marijos apreiškimai Liurde išleistos II laidos 1934 m.). 

Kaip suradau kunigą Bosko 


Biržų apskrities miškingose lygumose, netoli Kupreliškio, ežerėlio 
pakrantėje, dunkso sena sodyba. Tai Paežerio vienkiemis su jam 
priklausančiais stambiais žemės plotais. 1932 metais šio vienkiemio 
ganyklose man teko piemenauti. Bėgo ilgos vasaros dienų valandos 
ganyklų vienatvėje. Turėjau daug laiko pasvajoti ir rimtai susimąstyti. 
Juk man jau 15 metų. Piemenauju septintąją vasarą. Kitais metais 
reikės persisamdyti pusberniu — prie žemės ūkio darbų. O taip 
norėčiau mokytis! Deja, su pradžios mokykla ir vienų metų 
vakariniais žemės ūkio kursais mano visi mokslai baigėsi. Po 
egzaminų, atsisveikinęs su mokykla, sunkiai sulaikiau ašaras... 

Nenumaldomą troškimą mokytis man kiek apramindavo 
nuolatinis knygų skaitymas. Todėl šalia piemens botago mėgau 
nešiotis knygą. Tačiau ne visuomet turėjau sąlygas naudotis tuo 
malonumu. Praėjusiais (1931) metais mano šeimininkai buvo griežtai 
uždraudę ganant imti knygą į rankas, nes krūmais apaugusiose 
ganyklose sunku būna išsaugoti bandą. Ypač bėda su avimis: 
nepamatysi, kaip greit jos pabėga per krūmus į daržus, į žirnius ar 
kitus pasėlius... 

Bet Paežerio ganyklose buvo mažiau krūmų ir mažiau pavojų 
raguočius praganyti. Todėl šeimininkai nedraudė man skaityti 
knygos. O šio vienkiemio namuose netrūko medžiagos pasiskaitymui 

— ir naujausių žurnalų, ir nuo spaudos draudimo laikų užsilikusių 
knygų. Ant aukšto palėpėje, bevartant antikvarinius leidinius, į mano 
rankas pateko kelių šimtų puslapių knyga keistu pavadinimu: „Žinia 
apie gydymą ligų kūno ir dūšios". Istorinėje Paežerio sodyboje 
surastojo radinio iš karto nesupratau ir jo neįvertinau. Tačiau jame 

radau vieną skyrių, kuris nepaprastai mane sudomino. Tai buvo 
radinys, nulėmęs mano gyvenimo kryptį. 

Knyga turi dvi dalis. Pirmoje dalyje skaitytojas supažindinamas 
su kūno ligomis ir jų gydymu liaudies medicinos priemonėm. Antroje 
dalyje kalbama apie tikrojo tikėjimo požymius ir pagrindinius 
skirtumus tarp katalikų ir reformatorių tikėjimo. Kaip argumentą, 
padedantį lengviau pažinti tikrąjį tikėjimą, nurodoma Dievo 
siunčiamieji stebuklai tikėjimo tikrumui paremti. 

Knygos pabaigoje dedamas skyrelis, kuriame kalbama apie 
dabartiniu metu (kai buvo rašoma „Žinios“ knyga) katalikų 
Bažnyčioje vykstančius stebuklus. Skyrelis pavadintas „Kunigo 
Bosko stebuklai". 


Šis skyrelis mane labiausiai sudomino. Stebino šventojo kunigo 
Dievui paaukoto gyvenimo nuostabūs vaisiai. Dėl jo aukos 
tūkstančiai jaunuolių, ypač vargdienių, įvairiose pasaulio šalyse 
randa globą ir galimybę mokytis, siekti aukštesnių gyvenimo tikslų. 
Vien dėl šio skyrelio man ši sena knyga sužibo tarsi šviesus meteoras, 
sušvitęs tamsioj nakty, parodydamas kelią miške paklydusiam 
keleiviui. 

Po visų svajonių, ieškojimų ir skaudžių nusivylimų, kai nemačiau 
jokios vilties mokytis, lankyti gimnaziją, ruoštis aukštesniems 
siekiams — tik samdinio dalia, tik vien kova už būvį, už savo 
asmeninius menkaverčius buitinius interesus - po visų tų nusivylimų, 
štai ką dabar pamačiau! Pasirodo yra pasaulyje tokių vietų, kur nei 
neturtas, nei našlaitystė netrukdo mokytis, siekti aukštesnių 
tikslų... Ten yra atviras kelias ir vargdieniams baigti net aukštuosius 
mokslus. O kodėl tik ten, kaip rašoma knygoje, toje „Valakų 
karalystėj", galimi tokie dalykai, kurių pas mus nėra?.. Ir toje pačioje 
knygoje radau atsakymą. Tuos negalimus dalykus padaro galimais 
vienas žmogus —- Kunigas Bosko. 

Bosko buvo toks pat vargdienis vaikas kaip ir aš. Troško mokytis 
ir neturėjo sąlygų: - buvo ir beturtis, ir našlaitis (tėvas miręs), tarnavo 
— iki šešiolikos metų ganė bandą... Bet vėliau, atsirado geraširdžių 

žmonių, kurie pamatė tą aštraus proto, gabų ir pamaldų piemenėlį 
Jonelį ir padėjo jam eiti į mokslus. 

Jonelis, tapęs kunigu, visą savo gyvenimą paaukojo Dievui, 
tarnaudamas vargdieniams beturčiams vaikams. Juos globojo, mokė, 
steigė jiems prieglaudas. Jo įstaigose išauklėti vaikai tampa kunigais 
arba mokytojais specialistais - šviesiais gero elgesio žmonėmis... O 
švento kunigo pasiaukojantį darbą lydi nuostabi Dievo palaima(!). 
Knygos skyriuje „Kunigo Bosko stebuklai“ aprašoma visa eilė 
natūraliu būdu neišaiškinamų reiškinių. Kunigui pasimeldus, vyksta 
dideli stebuklai. 

Buvau skaitęs iš šventosios istorijos, girdėjęs iš Evangelijos, 
kaipKristui įžengus į dangų, Jo apaštalams skelbiant Evangeliją, 
Viešpats buvo su jais ir jų žodžius patvirtino stebuklais (Plg. Mrk 
16, 20). Žavėjausi skaitydamas šventųjų gyvenimo aprašymus apie 
tai, kaip jų žodžius ir veiksmus kartais Dievas lydėjo stebuklingais 
ženklais. Tačiau tai buvo tolimoje praeityje. O ši knyga skelbia ne 
tai, kas buvo praeityje, bet tai, kas vyksta dabar(!). 

Apie vykstančius stebuklus rašoma esamuoju laiku, nes ji kalba 
apie įvykius nuo 1841 iki 1880 metų, t. y. kada kunigas Bosko dar 
tebegyveno — tuo pačiu laiku, kai ta senoji knyga buvo rašoma. 
(Isidėmėkime, kad Bosko mirė 1888 m.). 


Knygos autorius kviečia skaitytojus pasitikrinti stebuklų tikrumą 
nuvykus į vietą, kur gyvena ir dirba kun. Bosko, ir patiems patirti, 
kaip Dievo malonė veikia per šventą Katalikų Bažnyčios kunigą. 

Šioje knygoje esamuoju laiku aprašomų įvykių naujienos mane 
paveikė labiau, negu visos tolimos praeities - istorijos, žinomos iš 
anksčiau skaitytų knygų. Tačiau dar daugiau, negu stebuklingų įvykių 
aprašymai mane sudomino šventojo kunigo nepaprastai sėkminga 
veikla tarp jaunimo. Ir kaip nesistebėti! Ko pas mus nepajėgia 
padaryti valstybė - beturčius jaunuolius nemokamai leisti į mokslus 
ir kartu duoti jiems nemokamą išlaikymą (pragyvenimą), ten tai 
padaro vienas žmogus - kunigas Bosko - tūkstančiams jaunuolių 
suteikia ir mokslą, ir pragyvenimą. 


Bet kur dabar yra tas šventasis kunigas? Kodėl apie jį ir jo 
„salezijanskas iškalas" nieko negirdėti? Tikriausiai jis jau mirė, o su 
juo kartu jo darbai ir jo įkurtosios „mokslinyčios“. O, kad jis dabar 
gyventų! Gal surasčiau jį... Jis tikrai padėtų ir man patekti į jo įkurtas 
mokyklas-internatus... Deja, viskas tik graži preities istorija... 

Artėjo vėlyvas 1932 metų ruduo. Baigėsi paskutinieji mano 
piemenavimo metai. Dėl savo ateities jokių prošvaisčių nemačiau... 

Tačiau tą rudenį patyriau staigmeną, kurios nesitikėjau: Dievo 
Apvaizda neįprastais keliais man leido išgirsti kelis signalus, iš kurių 
sužinojau apie kunigo Bosko likimą — apie tai, kad jo darbai, kuriuos 
jis vykdė ne dėl praeinančio gyvenimo, yra nemirtingi. Ir po mirties 
jo veikla plinta plačiajame pasaulyje. Iš paskutiniojo signalo 
išgirdau, kad Italijoje jau yra ir lietuvių saleziečių, su kuriais greit 
užmezgiau ryšius. 

Rudens vakarais jodavau į Kupreliškio paštą parnešti 
šeimininkams laikraščių. Kartą čia išgirdau interesantės klausimą 
pašto vedėjui: „Ar nėra „Saleziečių žinių"?", „Dar nėra", atsakė 
vedėjas. Ši nuogirda tai buvo pirmasis signalas, kuris mane šokiravo: 
Iš kur tos „Saleziečių(!) žinios"? Juk pats vardas primena 
„Salezianskas mokslinyčias", apie kurias skaičiau antikvarinėj knygoj. 
O štai jau ir lietuviškas žurnalas tuo pačiu vardu(!). 

Netrukus po to pamačiau laikraštyje skelbimą: iš spaudos išėjo 
knyga, turinti 700 puslapių - „Palaimintasis kunigas Jonas Bosko". 
Kokia jaudinanti naujiena! (Antrasis signalas). Bosko jau paskelbtas 
palaimintoju. Apie jį rašoma storose knygose ir Lietuvoje. Tikriausiai 
yra ir jo pasekėjų - saleziečių lietuvių. Bet kur juos surasti?.. 

Atsakymas atėjo neieškant, nieko neklausiant. Juo labiau įvyko 
paradoksiškas nuotykis: konkrečią informaciją apie lietuvius 
saleziečius ir paraginimą prašytis į jų mokyklą Italijoje išgirdau iš ne 
katalikų tikėjimo žmogaus. Mano gimtojoje parapijoje, Salamiesčio 
bažnytkaimyje, skurdžioje lūšnoje, asketiškai gyveno ekumeninės 
dvasios labai pamaldus vyras - Petras Tamuliūnas. Jaunystėje jis 
ruošėsi būti reformatų — evangelikų pastoriumi, bet susirgo ir tikslo 

nepasiekė. Panorau šį asketą supažindinti su ta antikvarine knyga, 
kurioje rašoma apie Liuterį, Kalviną ir apie stebuklingąjį kunigą 
Bosko. Asketas maloniai mane sutiko ir tolerantiškai įvertino mano 
su apologetine knyga vizitą, kaip geranorišką žygį, ir dėl to patarė 
man mokytis, ruoštis dvasiniam luomui — būti misionieriumi. Jam 
paaiškinau, jog neturiu jokių galimybių mokytis, nes esu beturtis. 
Tada jis patarė man kreiptis pas kunigo Bosko saleziečius. Ir iš 
karto suteikė konkrečią informaciją, kur ir kaip galiu juos surasti. 
Padavė man, paėmęs iš savo lentynos, „Saleziečių žinių" žurnalą ir 
paragino nieko nelaukiant parašyti saleziečiams į Italiją laišką ir 
prašyti jų pagalbos... 

Neprabėgo nė vieneri metai, ir štai 1933 - šventųjų metų rudenį 
suradau kunigą Bosko Marijos Krikščionių Pagalbos bazilikoje 
Torine (Italijoj). Pamačiau palaimintojo kūną stikliniame karste ant 
altoriaus. Suklupau čia ir buvau laimingiausias pasaulyje. Dėkojau 
Dievui ir šventajam kunigui, kuris mane pasišaukė į savo prieglobstį, 
kaip ir tūkstančius kitų vargdienių plačiajame pasaulyje... 

Pirmąją dieną, patekęs į saleziečių kongregacijos lopšį, buvau 
apstulbintas salezietiškojo gyvenimo įspūdžiais. Čia vietoje buvusios 
priemiesčio pievos, kur Don Bosko įkurdino pirmąją prieglaudą ir 
oratoriją, dabar išaugęs didžiulis kvartalas su dideliais rūmais, 
plačiomis aikštėmis, pilnomis bėgiojančių vaikų. Šitame centriniame 
įvairių įstaigų mazge talpinosi ir salezietiškų leidinių redakcijos — 
leidyklos, leidžiančios įvairių tautų kalbomis žurnalus: „Bolettino 
salesiano“, „Gioventu missionario" ir kitus. Čia pat ir lietuviška 
„Saleziečių žinios" redakcija. 


Mane ypač sužavėjo saleziečiai misionieriai - pagyvenę misijų 
veteranai, tuo metu iš tolimų kraštų su reikalais atvykę į Toriną, ir 
jaunieji misionieriai, šiame saleziečių kongregacijos lopšyje 
besiruošią iškeliauti į misijas. Tarp jų buvo ir keletas jaunų lietuvių 
su misionierių kryžiais ant krūtinių, pasiruošę kelionėms į Azijos ir 
Pietų Amerikos misijų kraštus. Lietuviai misionieriai nusivedė mane 


į svečių valgomąjį vakarienei ir supažindino su misionieriais 
veteranais. Mano džiaugsmui, jie visi buvo labai draugiški, malonūs 
ir vaišingi, susidomėję vaikėzu, atklydusiu iš Lietuvos. 

Po to lietuviai misionieriai nusivedė mane nakvynei ne į mokinių 
miegamąjį, bet tarp misionierių. Čia jie mane paguldė į vidurį tarp 
misionierių lovų. Jie atsigulė gretimose lovose iš abiejų pusių. 
Įsivaizduokite, kaip jaučiausi laimingas miegąs jau tarp misionierių! 

Kitą dieną kartu su dviem lietuviais misionieriais važiavome 
elektriniu traukinėliu į lietuvių Saleziečių įstaigą, esančią už 50 km 
Alpių kalnuose, 620 aukštumoje, Peroza Ardžentina gyvenvietėje. 
Čia atvykę lietuviai berniukai vienus metus mokėsi italų, lotynų kalbų 
ir ruošėsi toliau mokytis itališkose mokyklose. 

Šioje apybraižoje bandžiau papasakoti savo paties pergyventą 
istoriją, kaip būdingą daugeliui kitų Lietuvos berniukų, kurie 
anuomet, norėdami mokytis, neturėjo galimybių, bet po vargingų 
ieškojimų, atrado geraširdį kunigą Bosko, plačiai jiems atvėrusį duris 
įsalezietiškąsias „mokslinyčias“ Italijoj. Taip buvo iki 1934 m., kada 
Lietuvoje saleziečių dar nebuvo. 

Apie savo patirtį salezietiškame pasaulyje Italijoj ir Lietuvoj, kur 
mokydamasis, o vėliau mokytojaudamas praleidau aštuonerius metus 
— iki okupantai saleziečių lizdelį išdraskė - papasakosiu kitame 
leidinyje. O šis leidinys yra skirtas supažindinti jaunimą su gyvuoju 
kunigu Bosko, kaip Lietuvoje jis jau buvo pažįstamas devynioliktojo 
amžiaus viduryje, kada tebegyveno ir dirbo Torine, darydamas 
stebuklus ir išvystydamas nuostabią veiklą, kurios garsas pasiekė 
platų pasaulį ir Lietuvą. 

“ 1997 m. sausio 31 d. 
Šv. Jono Bosko Šventėje 
Paulius PETRONIS 


I dalis 
Kunigo Bosko stebuklai 


(Išrašyta iš Bažnyčios raštų) 


Kunigas Jonas Bosko gimė 1815 metais. Kunigu įšventintas 1841 
metais Torine, Valakų karalystėje (Italijoje). Iki 16 metų ganė bandą 
(tarnavo piemenuku pas ūkininkus), bet tas pats piemenėlis, būdamas 
aštraus proto ir geros atminties, su dideliu pamėgimu ir puikiu 
pasisekimu baigė mokslus. Tapęs kunigu, lankė Torino kalėjimuose 
kalinius, teikdamas jiems dvasinius patarnavimus. Matydamas čia 
nelaisvėje tiek daug jaunimo ir vaikų giliai nuliūdęs jaunasis kunigas 
svarstė: Kas gi laukia ateityje to jaunimo? Kalėjimas jų nepataisys, 
dorai neišauklės, o dar piktesniais nusikaltėliais padarys. Tokios mintys 
jaunojo kunigo širdyje sužadino didelį troškimą gelbėti vargšus 
apleistus vaikus, klaidžiojančius Torino gatvėse. Jis pasiryžo ir padarė 
įžadą — visą savo gyvenimą pašvęsti vargdienių našlaičių vaikų 
gelbėjimui — auklėjimui ir mokymui, - mokyti juos tikėjimo tiesų, 
Dievo ir artimo meilės. 

Pirmaisiais savo kunigavimo metais (1841 gruodžio 8 d. - Švč. 
Marijos Nekalto prasidėjimo šventėje) kunigas Bosko, besiruošdamas 
Mišioms, pastebėjo, kaip zakristijonas išvijo iš zakristijos užklydusį 
berniuką - Bartalomėjų Garelo; paprašė būtinai jį pašaukti ir pradėjo 
su juo malonų pokalbį. Paprašė jį pasilikti bažnyčioje iki Mišių 
pabaigos ir susitarė dažniau susitikinėti. Kunigas Bosko pamatė, kad 
šis 16 metų berniukas neturi jokio supratimo apie tikėjimą, ir pradėjo 
su juo tikybos pamokas nuo persižegnojimo. 

Po savaitės Garelo atsivedė dar keletą savo draugų. Tai buvo labai 
jauni vaikai, besimokantys amato darbų pas meistrus. Jie per keletą 

metų dirbdami pas meistrus mokėsi amato. Jie buvo apleisti ir 
pažeminti vargšai, nieko nežinojo apie tikėjimą, nes niekas nesirūpino 
jų švietimu bei mokymu. Tokių Bosko globojamų mokinių daugėjo. 
1842 m. pradžioje (po kelių mėnesių nuo darbo pradžios) jų buvo 
šimtas, o 1845 m. - jau trys šimtai našlaičių - mokinių. 

Tokia buvo pradžia kun. Bosko vadovaujamų ir globojamų 
vargdienių, našlaičių vaikų, mokyklų bei namų (internatų). 
Stebuklingos Dievo Apvaizdos dėka dabar tokių mokyklų prieglaudų 
įsikūrė arti šimto iš viso su šimtu tūkstančių vaikų įvairiuose kraštuose 
- Italijoje, Ispanijoje, Prancūzijoje, Amerikoje... Iš tų našlaičių namų, 
vadinamųjų Saleziečių mokyklų, jau yra baigusių studijas ir įšventintų 
kunigais daugiau kaip šeši šimtai. Daugelis jų, nuvykę į tolimus misijų 
kraštus, dirba tarp pagonių, skelbia Dievo žodį, tūkstančius 
stabmeldžių išmoko katalikų tikėjimo tiesų ir juos pakrikštija. 

Kunigas Bosko, sekdamas Šventojo Pranciškaus Saleziečio meilės 
dorybės pavyzdžiu, iš pagarbos jam savo mokyklas pavadino 
salezietiškomis. Saleziečių namuose tarp vyresniųjų, mokytojų ir jų 
globojamų auklėtinių viešpatauja nuoširdi meilė. Tai yra raktas, kuris 
atidaro širdžių duris. Ir Šventasis Paulius, apaštalas, gieda meilės 
himną „meilė yra kantri, maloninga... viską pakelia, viską nukenčia..." 

Saleziečių įstaigos pasižymi tuo, kad čia sėkmingai įskiepijama į 
vaikų širdis gražiausios krikščioniškosios dorybės ir jos duoda gražių, 
laimingų vaisių. Prie pirmosios Komunijos vaikai vedami jauniausio 
amžiaus — pagal senovės pirmųjų krikščionių paprotį. Visi auklėtiniai 
kas savaitę eina išpažinties ir Komunijos. Daugelis jų Komuniją priima 
du, tris kartus per savaitę, o kai kurie - kas dieną. Vaikai, be bendrojo 
išsilavinimo, mokomi ir įvairių amatų. 

Saleziečių mokyklų mokytojai kunigai visą laiką - dieną ir naktį - 
būna drauge su vaikais: ir mokykloje, ir žaidimų aikštelėje, ir 
miegamuosiuose ir kt. 

Vyresnieji, būdami kartu su auklėtiniais, turi progą nuolat juos 
auklėti - su jais maloniai pasikalbėti, parodyti jiems gražių pavyzdžių. 
Aiškina auklėtiniams ir Jėzaus pavyzdį, kaip jis dirbdamas pašventino 
kiekvieną darbą, ir tai, kaip Dievas šlovingai priima į dangų tuos, kurie 
dorai gyvenę ir dirbę, amžinai atsisveikina su žemiškais vargais. 
Dievobaimingai išauginta jaunuomenė saleziečių namuose, įpratinta 

darbuotis, per visą savo gyvenimą laikosi teisingumo, saugosi 
dykinėjimo ir, pasirinkę bet kokį luomą, būna gražaus gyvenimo 
pavyzdžiais. 

Kiekvienais metais apie 25 000 beturčių vaikų ateina į saleziečių 
internatus, toks pat skaičius kasmet iš jų išeina į pasaulį jau išauklėti, 
išmokyti, tapę šviesiais, gero elgesio žmonėmis. Be tokių auklėjimo 
namų visi šie tūkstančiai vaikų nueitų įvairiais klystkeliais, daugelį 
jų nuvedančiais į nedorą gyvenimą ir pražūtį. 

Kunigas Bosko savo apaštališkosios veiklos pradžioje, neturėdamas 
kuo našlaičius pamaitinti, pardavė savo gimtinę (namelius ir žemę), 0 
jo motina Margarita, įvertindama savo sūnaus kunigo pasiaukojamą 
pasišventimą vargdienių labui, išpardavinėjo visa, ką tik turėjo vertinga 
- mieliausius prisiminimų daiktus, kaip santuokos žiedus ir kita, 
išsižadėjo nuolatinės gyvenvietės mielo kampelio ir išėjo pas sūnų, 
kartu su juo pasišvęsdama našlaičių globojimui. 

Kunigas Bosko tikrai vykdo Evangelijos žodžius: pardavęs visa, 
ką tiktai turėjo išdalino vargšams ir iki šios dienos (1880 m.*) seka 
Kristų, globodamas ir mokydamas apleistuosius našlaičius. Už tą jo 
pasiaukojamą meilę, Dievas suteikė jam galią daryti stebuklus. 


**kk 


Pirmąją savo mokyklą internatą kunigas Bosko įsteigė 1544 m. 
Torine Borello namuose. Vėliau, 1847 m., jau turėjo du internatus 
mokyklas su 800 vaikų. Vieni jaunuoliai iš tų mokyklų tapo kunigais, 
kiti - gerais amatininkais arba ūkininkais, prekybininkais, 
tarnautojais. Ir visi, buvę saleziečių auklėtiniai yra teisingi, sąžiningi, 
gražaus elgesio, dori piliečiai. 

Namus vienai mokyklai internatui kun. Bosko 1846-1851 m. samdė 
iš pono Pinardžio. Vieną kartą šis namų šeimininkas jam sako: „Tėveli, 
pirk iš manęs namus savo našlaičiams, tai nereikės mokėti nuomos". 
Ir greit juodu sutarė: už 35000 frankų Pinardis žada parduoti kun. 
Boskui namus (vertė — 10000 rusų caro rublių). 

Kunigas Bosko tuomet neturėjo nė grašio. Kadangi namai buvo 
būtinai reikalingi našlaičiams, todėl tvirtai pasitikėjo Dievo Apvaizda 
ir su viltimi drąsiai derėjosi - ketino pirkti Pinardžio namus. Ir tuo 

metu, vos tik Pinardis pasitraukė, prisiartinęs kunigas Kafasso įteikė 
jam 10000 frankų - auką iš grafienės Bikardi. Ktą dieną kun. Bosko 
gavo 23000 frankų nuo vieno maloningo pono ir nuo prekybininko 
Kollo. Taip neturėdamas pinigų, nusipirko namus (už 35000 frankų). 

Kai 1865 metais kun. Bosko pradėjo statyti Švč. Mergelės Marijos 
Krikščionių Pagalbos baziliką Torine (greta buvusios Pinardžio 
sodybos), per jos užtarimą įvyko daug stebuklingų išgijimų. (Keletą 
stebuklingų išgijimų čia konkrečiai paminėsime). 

Viena ponia sunkiai sirgo ir jau trys mėnesiai gulėjo ligos patale. 
Kartą aplankiusiam kunigui Bosko ji sakė: „Jei atgaučiau nors truputį 
sveikatos ir galėčiau atsikelti, sutikčiau kalbėti bet kokias maldas ir 
duočiau auką". Kunigas Bosko, matydamas jos stiprų tikėjimą, tarė: 
„Tuojau pradėk kalbėti noveną į Švč. Mergelę Mariją Krikščionių 
Pagalbą - 9 dienas kalbėk kasdien po 3 poterius ir „Sveika Karaliene" 
ir aukok statomai Krikščionių Pagalbos šventovei". 

Baigusi noveną, ponia pasveiko ir paaukojo šventovės statybai 1000 
frankų — tokią sumą, kurią kunigas tą dieną turėjo sumokėti 
statybininkams. 

Nuo to laiko daugelis ligonių pradėjo prašyti kunigą Bosko maldų, 
irjie stebuklingai išgydavo. Kun. Bosko prašantiems pagalbos liepdavo 
kalbėti anksčiau paminėtą noveną, dalijo medalikėlius su Švč. M. 
Marijos Krikščionių Pagalbos paveikslu ir dar prašė visiems savo 
auklėtiniams melstis už prašančius maldų. 

Neįmanoma čia paminėti visų Dievo malonių, gaunamų per kun. 
Bosko maldas. Konkrečiai parodysim tik kai kuriuos stebuklingus 
išgijimus per tą laiką, kai buvo statoma minėtoji bažnyčia - bazilika. 

1866 m. lapkričio 16 d. kun. Bosko turėjo šventovės statytojams 
sumokėti 3000 frankų atlyginimo, o pinigų neturėjo nė vieno grašio! 
Kunigas Bosko, turėdamas viltį ir pasitikėdamas Dievo Apvaizda, išėjo 
į miestą. Paėjęs iki antrosios gatvės kampo, svarstė, į kurią pusę 
pasukti... Ir štai tuo momentu prisiartina prie jo dvariškio drabužiais 
apsirengęs liokajus ir klausia: 

- Ar ne Jūs esate kunigas Bosko? 

- Taip, esu kunigas Bosko, ko gi pageidaujate? 

— Mano turtingas ponas, - prabilo liokajus, - siuntė mane prašyti 
Jus, kad tuojau jį aplankytumėte... 

Tarnas nuvedė kun. Bosko iki gražių savo pono rūmų. Kunigas, 
įėjęs į vidų, pamatė pagyvenusį lovoje gulintį ligonį. Ligonis išvydęs 
kunigą, sušuko: 

- Šlovingasis Tėve, labai prašau Jūsų maldų, turite pastatyti mane 
ant kojų... (Matyt, ligonį buvo pasiekęs gandas, kad kun. Bosko 
maldos išprašo iš Dievo stebuklingų pagijimų). 

- Ar seniai sergi? - paklausė kunigas. 

— Jau treji metai nesikeliu iš patalo, - atsakė ponas, - dėl baisių 
sopulių negaliu pasijudinti. Gydytojai neduoda jokios vilties pasveikti. 
Kad patirčiau nors mažą palengvėjimą, tai skirčiau auką Jūsų 
našlaičiams. 

— O tai būtų labai gerai, - tarė kunigas, - man reikia šį vakarą 
sumokėti 3000 frankų meistrams už statomą Marijos Krikščionių 
Pagalbos bažnyčią. 

- Bet, Tėve, - tarė ligonis, - tokios sumos niekas nelaiko namuose, 
reikia vykti į banką paimti pinigų. 

— O kodėl Jūs negalėtumėt nuvykti į banką? - paklausė Bosko. 

- Juokus šnekat, Tėve, - atsiliepė ponas, - jau treji metai, kai 
nebesikeliu iš lovos. 

= Švč. Mergelei Marijai užtariant, Dievui nėra nieko negalimo, - 
tarė kun. Bosko. 

Tai pasakęs sukvietė į kambarį visus namiškius — apie 30 žmonių, 
nurodė jiems maldas į Švenčiausiąjį Sakramentą ir į Dievo Motiną ir 
liepė paduoti ligoniui drabužius. Tarnai atsakė, kad net nežino, kur 
pono drabužiai, nes jau treji metai, kaip jų nevilki. Tačiau drabužiai 
buvo suieškoti. Kai tik juos padavė ligoniui, jis tuojau pats apsirengė 
ir pradėjo dideliais žingsniais po kambarį vaikščioti. Tokio stebuklo 
visi buvo apstulbinti. Ponas pradžiugęs pavalgė su geru apetitu ir be 
jokios pagalbos sėdęs į vežimą, nuvažiavo į banką ir grįžęs padavė 
kunigui Bosko 3000 frankų. 

— Esu visiškai sveikas, — džiaugsmingai kartojo ponas. O kunigas 
Bosko jam tarė: 

—Jūs paėmėte iš banko savo auksą, o Švenčiausioji Mergelė Marija 
prikėlė Jus iš patalo. 

Tas turtingasis ponas tapo nuolatiniu kunigo Bosko globojamų 
mokyklų geradariu. 

Senatorius Gotto buvo jau prie mirties, kai jį aplankė kunigas 
Bosko. 

- Paskutinį kartą matomės, - tarė ligonis labai silpnu, vos girdimu 
balsu, - jau atėjo galas, tikrai vakaro nebesulauksiu. 

- Ne, senatoriau, taip greit neišeisi, Švč. Marija dar Tavęs reikalauja 
prie Jos vardu statomos bažnyčios, - tarė kunigas. 

- Norėčiau dar ką nors gera padaryti, bet gydytojai neduoda vilties 
pasveikti. 

- O ką, Jūsų malonybe, padarytumėte, Švč. Marijos Krikščionių 
Pagalbos garbei, jeigu Jus išgydytų? - paklausė kunigas. 

- Jeigu mane išgydytų, duočiau kas mėnesį po 2000 frankų per 
pusę metų bažnyčios statybai. 

- Turėk vilties, - tarė kunigas. - Eisiu ir sukviesiu visus auklėtinius 
internate melstis už tave. 

Trečią dieną Senatorius atnešė kunigui Bosko pirmąją pažadėtą 
auką. Paskui tęsė savo pažadą. 

1869 m. gegužės mėn. šeštadienį atvedė pas kun. Bosko jauną 
mergaitę Marytę Stardą iš Vinovo kaimo. Ji jau dveji metai visiškai 
nieko nematė. 

- Ar seniai tau skauda akis? - paklausė kun. Bosko. 

- Jau daugelį metų sergu, - atsakė mergaitė, - bet prieš dvejus 
metus visiškai apakau. 

- Ar gydeisi? Ką gydytojai sako apie tavo ligą? 

- Visokiais vaistais gydome, - paaiškino mergaitės teta, - bet nieko 
nepadeda. Gydytojai sako, kad akys išpuvę, neimanoma išgydyti. 

Tai pasakiusi pradėjo verkti. Kun. Bosko privedė mergaitę prie 
lango, atsuko į šviesą ir paklausė: 

- Ar matai šviesos spindulius? 

— Vargas man! Nieko nematau. 

— Ar norėtum matyti? 

— Labai to trokštu. Praradusi regėjimą tapau visam amžiui 
nelaiminga ubagė. 

- O atgavusi regėjimą, ar juo pasinaudosi savo sielos išganymui? 

- Išvisos širdies pasižadu, bet mano luošumas yra toks beviltiškas... 

- ir mergaitė pradėjo baisiai kūkčiodama verkti. 

- Turėk viltį, tikėk Švč. Marijos malone. Ji tau pagelbės. 

- Aš turiu viltį, bet esu akla. 

— Regėsi - tarė Kun. Bosko. 

- Ką? - Aš regėsiu? 

— Dėl Dievo garbės ir Švč. Mergelės Marijos šlovės pasakyk, ką aš 
turiu rankoje? 

Mergaitė pradėjo trinti akis ir, žiūrėdama į rodomą daiktą sušuko: 

— Matau.. 

- O ką matai, - paklausė kunigas. 

— Medalikėlį. 

- Kokį? 

- Švenčiausiosios Mergelės. 

- O antroje pusėje medalikėlio kas yra? 

— Matau seną vyrą su žydinčia lazda, tai bus šv. Juozapas. 

- O Švč. Marija! - sušuko tetulė. - Tai tu jau matai! 

- Iš tikrųjų matau! - sušuko mergaitė. - O Dieve mano, tai 
Švenčiausioji Mergelė padarė man šią malonę. 

Tuomet ji bandė paimti medalikėlį, bet jis nukrito į tamsų zakristijos 
kampą. Teta lenkėsi jį paimti, bet kun. Bosko ją sulaikė: 

- Neliesk! Mergaitė pati tegu parodo, ar Švenčiausioji Mergelė 
išprašė iš Dievo, kad jai visiškai sugrįžtų regėjimas. 

Mergaitė, greit suradusi medalikėlį, pradėjo iš džiaugsmo šokinėti 
ir linksmai šūkauti. Ir, net pamiršusi Dievui padėkoti, išbėgo į savo 
gimtąjį sodžių Vinovą. Paskui mergaitę nuėjo ir jos teta su kaimyne. 
Bet netrukus sugrįžo pas kunigą Bosko, atnešė auką bažnyčios statybai 
ir padėkojo Švenčiausiajai Mergelei už malonę. Nuo to laiko mergaitė 
niekada nebesiskundė akimis. Ji mato gerai ir aiškiai. 

Taip pat ir jos tetai baigėsi dešiniojo peties ir rankos sausgelos 
skausmai. Anksčiau dėl šių skausmų ji negalėjo dirbti bet kokį darbą. 

Kartą atėjęs pas kun. Bosko vienas gydytojas paklausė: 

- Žmonės kalba, kad Jūs, Kunige, gydote įvairias ligas? 

— Aš negydau, - atsakė kunigas. 

- Teisingai žmonės man tvirtino, net nurodė pagydytų ligonių 
vardus ir pasakė nuo kokių ligų juos išgydėt.... 

- Daug žmonių čia ateina, - pasakė kun. Bosko, - ir meldžia Dievo 

malonės, užtariant Švč. Mergelei Marijai. Jeigu po maldų jie pagyja, 
tai ne nuo manęs priklauso, bet yra ypatinga Dievo ir Švč. Mergelės 
malonė. 

- Tegu ir mane išgydo, - prašė gydytojas, — ir aš įtikėsiu tais 
stebuklais. 

- O kuo Jūs sergate? - paklausė kun. Bosko. 

Gydytojas paaiškino, jog jį labai kankina epilepsijos priepuoliai. 
Paskutiniaisiais metais šie apmirimai pasidarę tokie sunkūs, jog jis 
nebegalįs vienas be palydovo išeiti iš namų. Ir jokie vaistai, jokios 
priemonės nepadeda išsigydyti. Iš desperacijos jis atėjęs čia ieškoti 
pagalbos, nes girdėjęs, kad ir kiti, būdami tokios būklės čia 
pasveiko. 

- Ir Jūs, pone daktare, - prabilo kun. Bosko - darykite taip, kaip 
anie ligoniai darė: klaupkitės ir melskitės drauge su manimi. 
Pasiruoškite Dievo malonę priimti atlikdami išpažintį ir priimdami 
Komuniją, tuomet Švč. Mergelė Marija padės jums. 

- Kunige geradėjau, - tarė gydytojas - liepk man daryti ką nors 
kita, nes šio Jūsų pasiūlymo negaliu įvykdyti. 

- Kodėl? - paklausė kunigas. 

- Tai būtų apgavystė, - kalbėjo gydytojas, nes aš netikiu nei Dievu, 
nei Švč. Mergele Marija. Taip pat netikiu nei maldomis, nei stebuklais. 

Kunigas, išgirdęs tokią kalbą, iš pradžių nuliūdo, bet, Dievui 
padedant, pajėgė netikintį gydytoją įtikinti, jog jo netikėjimas neturi 
rimto pagrindo. Pagaliau gydytojas atsiklaupė ir persižegnojo. 

- Stebiuosi, - tarė gydytojas, - kad moku persižegnoti, nes jau 40 
metų nesižegnojau. 

Pasimeldęs ir atlikęs išpažintį, gydytojas staiga pasijuto pasveikęs. 
Nuo to laiko, būdamas visiškai sveikas, ateidavo dažnai į bažnyčią ir 
dėkojo Dievui už tai, kad pasveiko jo kūnas ir siela. 

1878 m. gruodžio 27 d. Torine jaunas karininkas atėjo į Krikščionių 
Pagalbos bažnyčią pas kun. Bosko ir labai nuliūdęs graudžiai drebančiu 
balsu skundėsi: 

- Mano žmona jau seniai serga. Gydytojai sako, jog netrukus mirs. 
Meldžiu Jus, Tėve, prašykite Dievo, kad ji pasveiktų. 

Kun. Bosko, matydamas karininką esant gerą kataliką, pasakęs jam 
kelis paguodos žodžius, liepė klauptis ir drauge su juo suaklbėjo maldą 

Švč. Mergelei Marijai. Karininkas išėjo, bet po valandos grįžo labai 
džiaugdamasis ir ėmė pasakoti: 

- Išeidamas iš namų pas Jus Tėve, savo žmoną palikau lovoje 
bemirštančią, nebegalinčią pajudėti, o grįžęs į namus, radau ją visiškai 
sveiką: apsirengusi, linksma sutiko mane. 

Paskui karininkas padavė kunigui Bosko auksinę apyrankę ir 
paaiškino: 

- Tai dovana, kurią įteikiau vedybų metu savo žmonai. Dabar 
drauge su žmona šią dovaną nuoširdžiai aukojame Marijai Krikščionių 
Pagalbai, kaip padėką už nuostabų stebuklingą išgydymą. 

1874 m. birželio 4 d. Torine buvo Dievo Kūno atlaidai. Atidarius 
Marijos Krikščionių Pagalbos bažnyčią-baziliką, prie durų buvo rastas 
paguldytas ligonis, sutrauktais, išsukinėtais sąnariais. Jis prašė, kad jį 
nuneštų į zakristiją pas kunigą Bosko. 

- Ko nori, prietėliau? - paklausė kunigas Bosko. 

- Meldžiu Marijos Krikščionių Pagalbos palaiminimo, kad mane 
išgydytų. 

- Kokia liga sergi? - klausė kunigas. 

- Gydytojai sako, jog tai yra nugarkaulio smegenų džiūties liga - 
nepagydoma. Prie šios ligos dar prisidėjo reumatinės sausgėlos ir dėl 
to sutraukė visus mano sąnarius. 

— O kaip čia atsiradai? 

- Pažįstamas nakčia atnešė mane ir paguldė prie bažnyčios durų. 

- Ar jau seniai taip sergi? - vėl paklausė kunigas Bosko. 

— Jau daugelį metų, bet prieš pora mėnesių pradėjau nejudinti nei 
kojų, nei rankų. 

—- O ką gydytojai sako? 

— Gydytojai tvirtina, jog jau nieko nebegali man padėti - nebėra 
vilties. Todėl giminės, draugai ir klebonas patarė ieškoti pagalbos pas 
Švenčiausiąją Mergelę Mariją Krikščionių Pagalbą. Ji padaro daug 
stebuklingų išgijimų. 

- Klaupkis, - tarė kun. Bosko. 

Ligonis pats vienas negalėjo atsiklaupti, todėl ten esantys žmonės 
sunkiai jį pakėlė ir paklupdė. Kun. Bosko jį palaimino ir tarė: 

- Tu tiki Mariją Krikščionių Pagalbą, ištiesk ranką. 

— Negaliu, - atsakė ligonis. 


- Gali. Pradėk nuo didžiojo piršto, - įsakė kunigas. 

Ligonis pamėgino ir - ištiesė. 

- Dabar ištiesk antrąjį pirštą. 

Ištiesė jį, paskui ir kitus pirštus. Tada pradžiugo ir persižegnojo. 
Garsiai sušuko: 

- Dievo Motina, suteik man malonę! 

- Jei Dievo Motina tau suteikė malonę, - tarė kunigas, - duok 
Dievui garbę ir stok ant kojų! 

Ligonis bandė paimti lazdą, bet kun. Bosko neleido: 

- Turi parodyti Švč. Mergelei Marijai pasitikėjimą ir atsistoti be 
lazdos. 

Ligonis greit atsistojo. Tuo momentu išnyko stuburo išlinkimas ir 
kojų bei rankų sąnarių sutraukimas. Išsitiesęs pradėjo drąsiai po 
zakristiją vaikščioti. 

— Mano prieteli, - tarė kunigas Bosko, — dabar turi padėkoti Švč. 
Mergelei Marijai, nuėjęs atsiklaupti prieš Švenčiausiąjį Sakramentą. 

Pasveikęs ligonis be jokio sunkumo visa tai atliko. 

— Dieve mano! - sušuko jis, - koks esi galingas! Aš negalėjau 
pajudėti, dabar esu sveikas. Švenčiausioji Marija, melski už mane! 

— Mano bičiuli, —vėl tarė kunigas, - pažadėk man, jog būsi pamaldus 
ir geras krikščionis, melsiesi Švč. Mergelei Marijai. 

- Prižadu būti toks, kokio Tu, Tėve, nori, kad būčiau, — pažadėjo 
jis, - sekmadienį atliksiu išpažintį ir priimsiu Komuniją. 

Tai pasakęs, tvirtu žingsniu išėjo iš bažnyčios. 

Po kūno stebuklingų išgyjimų sekė ir sielų sugrįžimas į krikščionišką 
gyvenimą. Ir atsiversdavo ne po vieną, o daugelis visuomenės narių. 
Tą patvirtina ir šis pavyzdys. 

Italijos miesto San Pietro de Arina gyventojai buvo labai nutolę 
nuo krikščioniško pamaldumo. Miestui, turinčiam trisdešimt 
tūkstančių gyventojų, pakako vieno kunigo jų dvasiniam 
aptarnavimui. Šventadieniais bažnyčia būdavo tuščia. Mieste veikė 
trys masonų ložės, kurios atitraukė žmones nuo bažnyčios ir skatino 
bedieviškai gyventi. Šiame mieste sunkiai susirgo vieno geležinkelio 
viršininko žmona, penkių vaikų motina. Gydytojai pasakė, jog šitai 


18 


ligonei jau nėra pagalbos. Klebonas ragino ligonę priimti 
Sakramentus. Tačiau ligonė atsisakinėjo. Pagaliau prasitarė, jog 
sutiktų atlikti išpažintį tik kunigui Bosko. Nors vyras buvo netikintis 
masonas, bet žmonos pageidavimui nesipriešino. Klebonas tuoj pat 
parašė kunigui Bosko laišką, prašydamas skubiai atvykti. Tuo metu 
kun. Bosko kaip tik svarstė mintį, jog San Pietro mieste reikėtų 
gatvėse klaidi(žiojantiems našlaičiams atidaryti mokyklą-internatą. 
Dabar, gavęs pakvietimą į šį miestą, skubiai čia atvyko. Išklausęs 
ligonės išpažinties ir pažadėjęs, kad ji pasveiks, pakvietė rytojaus 
dieną atvykti į bažnyčią priimti Komuniją. 

- Atvykau keletuidienų, - sakė kun. Bosko, - melsiuos už Jus, ir 
vaikams liepsiu melstis, laikysiu ta intencija Mišias ir duosiu Komuniją. 

Tai išgirdęs ligonės vyras labai supyko ir užprotestavo: 

- Ką kalbi, Kunige, dabar ne laikas juokus krėsti. Argi nematote, 
kad ligonė miršta, negali pajudėti lovoje, kaip galite jai sakyti, kad 
rytoj ateitų į bažnyčią! 

- Švč. Mergelė Marija turi didelę galią, - ramiai pasakė kun. Bosko, 
- visi drauge melskimės Jai. 

Tai pasakęs, kunigas atsiklaupė, juo pasekė ir vyras. Jie sukalbėjo 
maldas: „Tėve mūsų", „Sveika, Marija" ir „Sveika, Karalienė". 

Kunigas prašė melstis kasdien iki Kalėdų (maldas pradėjo 1872 m. 
gruodžio 10 d.) ir, užkabinęs ant kaklo ligonei ir jos vyrui medalikėlius, 
išėjo. Ligonė netrukus pajuto palengvėjimą: išnyko skausmai, alinantis 
karštis - staiga ji pasveiko. Antrą dieną pasveikusi šeimos motina ir 
jos vyras atėjo į bažnyčią. Pasveikusioji su džiaugsmo ašaromis meldėsi, 
dėkojo Švč. Mergelei Marijai už išgydymą ir iš kun. Bosko rankų 
priėmė Komuniją. 

Šis staigus, netikėtas, stebuklingas išgyjimas pažadino tikėjimui ne 
tik ligonės vyrą, bet ir visus San Pietro de Arena miesto gyventojus. 
Visi pasijuto tarsi iš gilaus miego būtų pabudę. Bažnyčioje tiesiog 
negalėjo sutilpti maldininkai. Tiek daug žmonių grįžo į šventąjį 
tikėjimą, kad vyskupas į šį miestą turėjo atsiųsti dar keturis kunigus 
pagelbėti klebonui sielovados darbe. Miesto katalikai paaukojo 
kunigui Bosko namus apleistųjų našlaičių prieglaudai ir pastatė mieste 
antrąją didžiulę bažnyčią, kurioje dabar darbuojasi dešimt jaunimo 
auklėtojų - saleziečių kunigų. 

1868 metais buvo atvestos pas kun. Bosko dvi aklos mergaitės — 
viena 6, kita 8 metų. Kun. Bosko liepė motinai atlikti Švč. Mergelės 
Marijos noveną (devynių dienų maldas). Devintąją dieną abi 
mergaitės praregėjo. Pamatęs tokį stebuklingą išgyjimą, jaunuolis 
Rancheilas, palikęs pasaulį, stojo į vienuolyną. Tapęs kunigu, šiandien 
dirba Prancūzijos Nicoje. 

Grafas C., aukšto mokslo ir pamaldus našlys, apvesdinęs savo 
vienintelį sūnų, pasiryžo likusį gyvenimą pašvęsti geriems darbams. 
Jis tam kreipėsi į kunigą Bosko, prašydamas patarimo. Kun, Bosko 
jam patarė tapti saleziečiu kunigu. Grafas, nejausdamas pašaukimo 
būti kunigu, stebėjosi tokiu kunigo Bosko patarimu: kaip jis galįs 
rengtis kunigystei jau būdamas 63-ejų metų amžiaus. Tačiau, labai 
gerbdamas kunigą Bosko, nedrįso prieštarauti ir priėmė jo mintį, tik 
laukė aiškesnio Dievo valios ženklo. 

1877 m. gegužės mėnesį viena motina atvežė pas kun. Bosko 
suparaližuotą savo dukrą. Mergaitė buvo netekusi kalbos. Į kun. Bosko 
klausimą ji negalėjo atsakyti nė žodžio. Kai grafas C. pamatė šią ligonę, 
jam kilo tokia mintis: jei Švč. Marijai užtariant, ši mergaitė stebuklingai 
pasveiks, tai bus man Dievo siųstas ženklas, jog esu šaukiamas būti 
kunigu. Šia intencija grafas karštai meldėsi. 

Po valandėlės motina su dukra išėjo iš zakristijos. Ji iš džiaugsmo 
verkė, o jos dukra drąsiai eidama garsiai šaukė: 

- Švenčiausioji Mergelė suteikė man malonę! 

O toji malonė buvo labai gerai matoma: ir paralyžuotą ranką jau 
laisvai galėjo valdyti, ir kalbą buvo atgavusi - liga staiga išnyko. 

Šis stebuklingas išgyjimas pašalino visas grafo C. abejones. Jis 
šiandien kunigauja ir darbuojasi kapelionu saleziečių mokyklose. O 
išgydytoji mergaitė taip pat pasišventė Švenčiausiajai Mergelei - stojo 
į saleziečių — Marijos Krikščionių Pagalbos dukterų (tretininkių) 
vienuolyną. 

Kunigas Bosko dažnai sulaukdavo Dangaus pagalbos tokiomis 
valandomis, kada toji pagalba jam būdavo skubiai reikalinga. 
Pavyzdžiui, kai spaudė terminuoti dideli mokesčiai už dideles statybas, 
o lėšų nė grašio neturėjo, staiga netikėtai sulaukdavo piniginę auką 
lygiai tokia suma, kokią turėjo sumokėti. Čia paminėsime keletą tokių 
atvejų. (Visų išvardinti neįmanoma, tam reikėtų parašyti ištisą knygą). 

Kai už mokyklos patalpas kun. Bosko buvo be atidėliojimų 
spaudžiamas sumokėti 3000 frankų, o pinigų neturėjo, tą pačią kritišką 
valandą atėjo pas jį nepažįstamas žmogus, padavė kunigui 3000 frankų 
ir, taręs „melskitės už mane, Tėve", išėjo. 

Kitą kartą vėl už našlaičių prieglaudos namų nuomą reikėjo sumokėti 
120 frankų, ir jau rinkosi valdininkai surašyti pardavimui daiktus, tą 
pačią valandą atėjo žmogus ir padavė kunigui Boskui 120 frankų. 

1880 metais kun. Bosko atvažiavo į Nicą ruošdamasis čia statyti 
bažnyčią, nes čia prie saleziečių mokyklos buvo tik maža koplyčia. 
Reikėjo pastatyti Dievo garbei tinkamus namus. Tam reikėjo 30000 
frankų. Kun. Bosko nuvyko pas advokatą Michelį su planais tvarkyti 
dokumentus ir ieškoti pinigų. Advokatas pasakė, kad tiek pinigų šiame 
mieste neras... 

- O man tų pinigų jau šiandien reikia, - aiškino kun. Bosko. 

Taip jiems besvarstant, kaip gauti pinigų, įėjo notaras Sajetto, 
pasveikino kun. Bosko ir tarė: 

- Pasakysiu Jums, Tėve, gerą naujieną, - vienas garbingas asmuo 
paliko pas mane 30000 frankų, galite kada tik norite juos iš mano 
kanceliarijos pasiimti. 

- Garbė Švenčiausiajai Motinai Marijai - Krikščionių Pagalbai, - 
ištarė kun. Bosko, sudėjęs rankas ir pakėlęs akis į dangų, - štai jau 
turime pradžią! 

Advokatas, visa tai išgirdęs, nepaprastai nustebo. Juk tik prieš 
valandą buvo kalbėta kaip tik apie tokią sumą. 


LŽ 


1862 m. vienas Torino saleziečių mokyklos auklėtinių sunkiai 
susirgo plaučių uždegimu. Kun. Bosko, aprūpinęs ligonį Sakramentais, 
paklausė: 

-Praneli, ar nemalonu tau skirtis su šiuo pasauliu. Ar nori pasilikti 
su mumis, ar išeiti? 

- Dar nežinau, Tėveli, leiskite man iki vakaro pagalvoti. 

Kunigui išėjus, Pranukas pats sau kalbėjo: 

— Koks aš kvailelis, nepasakiau, jog noriu eiti į dangų. Kunigas 
Bosko būtų priverstas man pažadėti dangų ir tikrai aš būčiau 
išganytas... 

Kai vakare kun. Bosko aplankė ligonį, Pranukas jam tarė: 

- Tėveli, aš jau apsisprendžiau, kad būtų man geriau išeiti į aną 
pasaulį, jeigu pažadėsite man, jog tikrai pateksiu į dangų. 

- Mielas Praneli, - tarė kunigas Bosko, - dar negreit iškeliausi: 
dabar pasveiksi ir keliolika metų pagyvensi, bet pasiruošk, nes turėsi 
daug kentėti. 

Mykolas Rua, buvęs kun. Bosko labai mylimas saleziečių mokyklos 
auklėtinis, vėliau tapęs kunigu ir Bosko pavaduotoju, 1868 metais 
sunkiai susirgo. Gydytojai jau nedavė vilties, kad jis pasveiks. 
Ruošdamasis mirti, jau priėmė paskutiniuosius Sakramentus. Tuo 
metu kun. Bosko buvo išvykęs. Dėl to ypač liūdėjo ligonis, kad jam 
teks mirti nebesusitikus su kunigu Bosko. 

Kai kun. Bosko grįžo iš kelionių, visi ėmė šaukti: 

— Tėveli, greitai eikite pas kunigą Rua; jis labai silpnas, jau 
marinamas. 

Kun. Bosko ramiu balsu atsakė: 

—- Be mano leidimo jis neišeis. 

Tai pasakęs, nuskubėjo į bažnyčią klausyti išpažinčių. Tik rytojaus 
dieną po Mišių jis aplankė ligonį, kuris gerai praleidęs naktį, jau 
pradėjo sveikti. 

Jeigu kas prašydavo kunigą Bosko kokios didelės malonės, 
pavyzdžiui, pasveikti, kun. Bosko sakydavo: 

- Liepsiu savo vaikams melstis. 

Tai nebuvo tušti žodžiai: bendruomenėje būrio vaikų balsiai 
kalbama malda turėjo stebuklingą galią. Juolabiau, kad daugelis vaikų 
buvo labai pamaldūs. 

1852 metais, sulaukęs 15 metų, mirė švento gyvenimo auklėtinis 
Domenikas Savio. Berniukas gyveno skaistų, pavyzdingą gyvenimą. 
Apie jo skaistų, pamaldų šventumą pats kun. Bosko parašė knygelę. 
Jis, dar būdamas gyvas, daugelį Dievo malonių savo maldomis išmeldė. 
O miręs tapo dideliu savo buvusių draugų globėju. Jie, užtariami 
Domuko, patyrė įvairių stebuklingų malonių. Tarp kunigo Bosko 
auklėtinių daug yra ir kitų vaikelių, apdovanotų ypatingomis Viešpaties 
malonėmis. Vienas tokių yra Mykolas Fassio, didžiai pamaldus 
mechanikos mokinys. Jis 1851 metais prieš savo mirtį, priėmęs 
Sakramentus, pranašavo, kad kitais metais - 1852 m. balandžio 26 d. 

- ištiks Torino miestą nelaimė: įvyks žemės drebėjimas, sugrius daug 
namų ir žus žmonių. Toji pranašystė tiksliai išsipildė. 

Todėl nereikia stebėtis, kad tokiomis ypatybėmis Dievo apdovanoti 
šventi berniukai išprašo iš Dievo, užtariant Švč. Mergelei Marijai, 
stebuklingų malonių. 

katalikų tikėjimo priešai labai nekentė kunigo Bosko ir ne kartą 
bandė su juo teroristiškai susidoroti. Tačiau jis stebuklingu būdu buvo 
apginamas nuo visų išpuolių. Čia aprašysime, kaip ne vieną kartą 
nepaprastu būdu Apvaizda apgynė kunigą nuo piktadarių. 

Savo veiklos pradžioje kunigui dažnai tekdavo grįžti iš kelionių į 
Torino priemiestyje - Valdoke esančią mokyklą internatą. Takas vedė 
pro krūmus, kuriuose naktimis slėpdavosi įvairiausi piktadariai. Kartą 
vėlai vakare, jam beinant į Valdoką, pro krūmus, šalia jo atsirado 
didžiulis šuo, kuris malonindamasis prie kunigo, jį lydėjo iki pat namų 
ir čia išnyko. Nuo to laiko, kada tik kunigui tekdavo nakčia eiti pro 
tuos krūmus, visuomet pasirodydavo pilkasis šuo ir jį palydėdavo iki 
namų. Kun. Bosko tą šunį vadino Pilkiu, nes jis buvo pilkos spalvos. 
Daug kartų šis šuo apgynė kunigą Bosko nuo mirties. 

Kartą ūkanotą naktį beeinantį kunigą užpuolė du piktadariai. 
Vienas, užmetęs ant galvos paltą, pradėjo kunigą smaugti. Tačiau tuo 
pačiu momentu pasigirdo baisus kaip liūto riaumojimas šuns lojimas. 
Pilkis puolė piktadarius ir viena akimirka abu partrenkė ant žemės. 
Kunigas pakilęs pamatė vieną bėgantį, o kitą Pilkis laikė užgulęs. 

- Pone, pone, - šaukė piktadarys, - pašaukite šunį! Jis smaugia 
mane... 

- Atšauksiu, jei pasižadėsi pasitaisyti. 

- Tikrai pasitaisysiu, tik sudrauskite, nes mane nužudys, jis taip 
smaugia mane!.. 

Kun. Bosko šunį atšaukė. Paleistas piktadarys bėgo tolyn kiek 
įmanydamas. 

Kitą kartą, kai vakare kunigas ėjo pro krūmus, pasislėpę už medžių 
piktadariai šovė į jį. O nepataikę, bandė jį parblokšti. Bet staiga 
atsirado Pilkis ir, puolęs piktadarius, vieną partrenkė ant žemės, o 
kiti išsigandę išsilakstė į visas puses. Pilkis palydėjo kunigą iki namų. 

Vieną kartą bandė kunigą Bosko užpulti visas būrys piktadarių, 
bet pasirodęs Pilkis juos išvaikė. 

Paskutinį kartą kun. Bosko matė savo nuostabųjį šunį 1866 m. rudenį. 
Teko jam tuomet vakare keliauti per girią. Eidamas nakčia per tą nykią 
vietovę, jis pagalvojo, jog būtų labai gerai, kad šiuo momentu atsirastų 
čia Pilkis. Ir staiga pamatė šalia savęs bėgantį Pilkį. Beeinantį pro vieno 
vynuogyno ribas, užpuolė kunigą du didžiuliai britonai, tačiau Pilkis 
taip piktai suurzgė, kad tie šunes cypdami nubėgo šalin. 

Kai Pilkis palydėjo kunigą iki namų ir tuo metu rado visus 
valgančius vakarienę, jie bandė tą gražųjį šunį pavaišinti, ką tik 
skanesnio ant stalo suradę, bet Pilkis nieko nelietė, neėdė. Tada keli 
klierikai sumanė šunį užrakinti nakčiai troboje. Tarėsi, jog šuo, dvylika 
valandų pabuvęs nieko neėdęs, gerai išalks ir tada pats prašys maisto. 

Rytą, nuėję pažiūrėti, ką daro jų kalinys, šuns neberado, nors durys 
ir langai buvo gerai uždarinėti. Visi labai stebėjosi tokiu nesuprantamu 
šuns išnykimu. Ir niekas niekad nesužinojo, iš kur tas šuo buvo ir kur 
jis dingdavo, atlikęs savo pareigą - apgynęs kunigą Bosko nuo jo priešų. 

Kai Kristaus mokiniai pamatė prisikėlusį Jėzų, o Tomo nebuvo kartu, 
tai jie pranešė šią žinią ir jam. Tačiau Tomas netikėjo. Jis jiems pasakė: 

- Jeigu aš nepamatysiu Jo rankose vinių dūrio ir neįdėsiu piršto į 
vinių vietą, ir jeigu ranka nepaliesiu Jo šono - netikėsiu. 

Po aštuonių dienų Jo mokiniai vėl buvo kambaryje, ir Tomas su 
jais. Jėzus atėjo, durims esant užrakintoms, atsistojo viduryje ir prabilo: 

—- Ramybės jums! 

Paskui kreipėsi į Tomą: 

- Pridėk čia pirštą ir apžiūrėk mano rankas. Pakelk ranką ir paliesk 
mano šoną; jau nebebūk netikintis, - būk tikintis. 

Tomas sušuko: 

— Mano Viešpats ir mano Dievas 

Jėzus jam ir sako: 

- Tu įtikėjai, nes pamatei. Palaiminti, kurie tiki nematę (Jono 20, 
25-29). 

Tais pačiais tikrais Kristaus žodžiais dabar norėtume kreiptis į 
liuteronus ir kalvinistus: „Kodėl netikite galinga Švenčiausiosios 

Mergelės Marijos pagalba, kodėl netikite stebuklais, šventųjų maldų 
galia. Štai Katalikų Bažnyčios kunigas - Jonas Bosko nuo 1841 metų 
iki šios dienos yra padaręs ir dabar tebedaro daugelį nesuskaitomų 
nuostabiausių stebuklų. Nebūkite kietaširdžiai užsispyrėliai: eikite 
patys patikrinkite vietoje kas vyksta, pamatykite kunigo Bosko 
stebuklingus darbus ir nebebūkite netikintys - būkite tikintys! O jeigu 
negalite keliauti (į Italijos Torino miestą) ir patys pamatyti didžiojo 
stebukladario dovanotus stebuklus, priimkite širdimi ir protu 
Kristaus žodžius: „Palaiminti, kurie tiki nematę." 

Aišku, koks brangus ir tikras yra tas tikėjimas, kurio išpažinėjus 
lydi didžiai stebuklingi darbai. Dievas leidžia šiuos stebuklus daryti 
Katalikų Bažnyčios Kunigui. Tai yra įrodymas, kad šio tikėjimo 
išpažinėjai eina teisingu keliu. To negalime pasakyti apie liuteronų ir 
kalvinistų pasirinktojo kelio teisingumą, nes jo sekėjų Dievas 
neapdovanoja malone daryti stebuklus. 

Per Katalikų Bažnyčią visais amžiais Dievas leido pasirodyti 
dideliems stebuklams. Štai ir dabartiniu metu, mūsų dienomis, Dievas 
suteikė savo tarnui kunigui Jonui Bosko galią daryti stebuklingus 
darbus, ir (įsidėmėtina!) Dievas suteikė šią galią vardan Švenčiausios 
Mergelės Marijos - Jai užtariant. Deja, tiems, kurie nemyli, negerbia 
Švč. M. Marijos ir nemeldžia Jos užtarimo - negauna malonės daryti 
stebuklus ir neina išganymo keliu... 

Įvairūs šventieji stebukladariai senaisiais amžiais darė stebuklus, 
o dabar juos daro kun. Jonas Bosko ir kiti Katalikų Bažnyčios apaštalai, 
nes jie visi savo tikėjimu yra tikrieji Dievo tarnai ir karščiausi Švč. M. 
Marijos šlovintojai. Tai ženklas, kad Dievas per Mariją daro stebuklus 
ir per Mariją veda žmones į išganymą. Dievo teismo dieną pamatysime, 
kurie elgėsi teisingai, o kurie klydo. Tada pažins klaidatikiai savo 
klaidą. Tie, kurie panieką rodo Dievo Motinai Marijai, praregės ir 
supras, nebepataisomą savo klaidą, bet bus po laiko... 

Todėl mielieji Lietuvos ir Kuršių krašto reformatoriai, matydami 
Katalikų Bažnyčioje Marijai užtariant kunigo Bosko daromus didžius 
stebuklus, nepasilikite klaidingame kelyje, o sugrįžkite į savo protėvių 
šventąjį katalikų tikėjimą: glauskitės prie Dievo Motinos Marijos, melskite 
Jos globos ir užtarimo. Ji priglaus Jus, savo mylimus vaikus, ir neleis pražūti: 
Jai globojant, tikrai pasieksite dangiškąją amžinojo džiaugsmo karalystę. 

II dalis 


Kitų stebuklų pavyzdžiai 
„Palaiminti, kurie tiki nematę" 


Dievas sutvėręs visą pasaulį, didingą kosmosą, laiko, jog tai yra 
pakankamas įrodymas geros valios protaujančiam žmogui, jog visa 
tai negalėjo atsirasti savaime be protaujančio vadovo. Tikrai, 
matomasis pasaulis rodo, jog turi būti protinga ir galinga būtybė, 
kuri visa tai leido. Nesvarbu, kiek tai laiko reikėjo kosmosui 
protingai išsivystyti. Kitaip tariant, stebuklai nėra reikalingi, kad 
žmogus neabejotų esant protingą ir galingą visatos tvarkytoją — 
Dievą. Pati visata tai aiškiai rodo. Todėl ir Kristus, prisikėlęs iš 
mirties, apaštalui Tomui pasakė: „Tu įtikėjai, nes pamatei. 
Palaiminti, kurie tiki nematę" (Jono 20, 29). Aišku, Kristus ne 
kartą yra pasakęs girdint apaštalams, jog jis bus nužudytas, bet 
kelsis iš numirusių. Todėl palaiminti tie, kurie įtikėjo Dievo Sūnaus 
žodžiams dar nematę jo prisikėlimo. (Morkaus Evangelija II sk. 
3-12 eil.). 


Kristaus visą gyvenimą lydėjo stebuklai 
Keturi vyrai atnešė paralyžiuotą žmogų. Negalėdami dėl minios 
prinešti jo prie Jėzaus, jie praplėšė stogą namo, kur jis buvo, ir, 
padarę skylę, nuleido žemyn neštuvus, ant kurių gulėjo 
paralyžiuotasis. Išvydęs jų tikėjimą, Jėzus kreipėsi į paralyžiuotąjį: 
„Sūnau, tau atleidžiamos nuodėmės!" Tenai sėdėjo keletas Rašto 

aiškintojų, kurie svarstė savo širdyje: „Kaip jis drįsta taip kalbėti? 
Juk jis piktžodžiauja! Kas gi gali atleisti nuodėmes, jei ne vienas 
Dievas?!" Jėzus, iš karto savo dvasia perpratęs jų mintis, tarė: 
„Kam taip manote savo širdyje? Kas lengviau — ar pasakyti 
paralyžiuotam: „Tau atleidžiamos nuodėmės", ar liepti: „Kelkis, 
pasiimk neštuvus ir vaikščiok?" Bet, kad žinotumėte Žmogaus 
Sūnų turint galią atleisti žemėje nuodėmes, - čia Jis tarė 
paralyžiuotajam, - sakau tau: kelkis, imk savo neštuvus ir eik 
namo! Šis atsikėlęs tuojau pasiėmė neštuvus ir visų akyse nuėjo 
sau. Visi be galo stebėjosi ir šlovino Dievą, sakydami: „Tokių 
dalymų mes niekad nesame matę“. 

Liurdo grotoje keliolika kartų Bernadetai apsireiškė Švč. 
Mergelė Marija. Ją lydėję žmonės matė Bernadetos ekstazės 
momentus ir meldėsi kartu su ja. Po kelių apsireiškimų čia prie 
grotos suplaukdavo tūkstančiai pamapdžių tikinčiųjų. Bet čia 
susirinkdavo ir tikėjimo priešų: policijos komisaras su būriu 
policininkų ir kiti. Jie norėjo ištirti ar čia nevyksta žmonių klaida. 
Atvykdavo ir gydytojų, atėjo ir daktaras Dozu, jis sakė, „Čia ateinu 
ne kaip priešas, bet kaip mokslininkas ir esu vienintelis galįs 
patikrinti religinį reiškinį, kuris čia vyksta". Daktaras šluostėsi 
prakaitą, bet neįprastas įvykis traukė jo dėmesį ir jis pamiršo nusimti 
skrybėlę. Bernadeta rankoje laikė žvakę. Kad apsaugotų žvakės 
liepsną nuo vėjo, ji abiem rankom apglėbė liepsną. Tarp išplėstų 
pirštų liepsna apšviečia delnus. „Ji save degina" - kažkas sušunka 
minioje. 

- „Tegul“ šaukia daktaras Dozu. 

Jis netiki savo akimis; ekstazei pasibaigus, jis apžiūri regėtojos 
rankas, nors nieko Bernadeta nesupranta ką jis daro. 

— „Neu ya pas arre - sušunka daktaras Dozu. Jis iš karto įtikėjo 
ir su jam būdingu ūmiu susirūpinimu jis skelbia stebuklą visame 
mieste ir net pačiam komisarui, kuris paslapčia į savo užrašų 
knygelę įrašo tokius žodžius: 

„Man tai antgamtinis reiškinys - matyti Bernadetą ekstazės 
metu, kai ji laiko degančią žvakę ir savo rankomis pridengia liepsną, 

nejausdama, kad rankos liečia ugnį. Aš jas apžiūrėjau, nė 
mažiausios nudegimo žymės. 
Tai įsitikino tikėjimo priešai. 


Petro Ruderio stebuklingas išgijimas 


1867 m. vasario 16 d. medis krito P. Ruderiui ant kojų ir kairės 
kojos, žemiau kelio, blauzdikauliai lūžo (abu - storasis ir plonasis), 
išsivystė, gydytojų teigimu, nepagydomos atviros žaizdos. Ant kojos 
viršaus atsirado didelė votis. Blauzdos viršuje buvo kita votis, 
pradėjusi pūti ir siekianti iki kaulų lūžimui. Visi gydytojai P. 
Ruderiui įkalbinėjo leisti koją nupjauti. 

P. Ruderis kojos nupjauti neleido. Ištisus metus jis išgulėjo lovoje 
baisiai kentėdamas. Paskui jis bandė atsikelti, o atsikėlęs vos 
paeidavo pasiramsčiuodamas dviem pažastinėm lazdom. Darbo 
dirbti negalėjo. 

Visi matė P. Ruderio žaizdą. Ligonis sulūžusią koją paimdavo 
įrankas ir užlenkdavo ją aukštyn. Tada iš žaizdos išsikišdavo du 
sulūžusio kaulo galai. P. Ruderis lengvai atkreipdavo 
skaudamosios kojos galus į priešakį, o pirštus į užpakalį. 1872 
m. jis taip padarydavo ir parodydavo lankytojams savo ligos 
didumą. 

Nurišus P. Ruderiui savo žaizdos skareles, taip ėmė dvokti, kad 
daktaras turėjo atidaryti langą. Ligonis buvo išbalęs ir sudžiuvęs. 
Ant kojos, ne per toliausiai nuo blauzdos viršaus daktaras pamatė 
tokio didumo žaizdą, į kurią tilptų vištos kiaušinis. Iš skylės bėgo 
rudi ir šlykščiai dvokią pūliai. Iš čia išlįsdavo keturi kaulų galai — 
du iš viršaus ir du iš apačios. Pėda ir apatinė blauzdos dalis 
tabaluodavo lyg ant virvės parištas sunkus daiktas. Daktarai 
Verriestas ir Hestenbergė labai norėjo išgydyti P. Ruderį, bet 1875 
m. sausio mėn. nuo to atsisakė, nes ligonis nedavė nupjauti 
nepagydomą koją. 

P. Ruderis tikėjo į Dievą ir elgdavosi taip, kaip tinka tikinčiajam. 
Jisbuvo girdėjęs, kad Švč. Mergelė Marija daugeliui ligonių išmelsdavo 

dvaro buvo padaryta Liurdo grotos kopija... Į dirbtinį urną buvo įdėta 
Švč. Mergelės Marijos statula. Žmonės kalbėjo, kad ir čia įvykstą 
stebuklų, kaip ir Liurde. P. Ruderis negalėjo nuvykti į tolimą Liurdą, 
todėl nusprendė nukeliauti į netolimą Ostakerį prie grotos. Jis tai 
įvykdė 1875.1V.07. 

Keturi vyrai įkėlė ligonį į vagoną. Lydėjo žmona. Nuo traukinio iki 
grotos atvežė ligonį vežėjas — tvirtas vyras. Jis vienas Petrą iškėlė ir 
pamatęs, jo koją tabaluojant, juokingai prasitarė, kad P. Ruderis kojas 
pakelėj pamesiąs. Paskui, kai pamatė, kad iš skaudamos kojos išbėgo 
daug pūliuoto skystimo ir priteršė omnibusą, vežėjas ėmė ant ligonio 
bartis. 

P. Ruderis sėdėjo ties grota ir aiškiai matė Švč. Marijos statulą. 
Jis ėmė karštai melstis. Atsiminė savo nuodėmes ir prašė Dievo 
atleidimo. Meldėsi, kad ŠVč. Panelė palengvintų vargus, kad jis 
galėtų uždirbti duoną žmonai ir vaikams. Besimeldžiant jį apėmė 
keistas jausmas, lyg neramybė, lyg drebulys. Tik štai jis atsistojo, 0 
lazdos lieka gulėti galais padėtos ant suolo. Jis išeina iš suolų tarpo, 
tvirtai praeina pro žmones ir atsiklaupia pas urvą prie statulos. 
Valandėlę meldžiasi, o paskui pasijunta, kad neturi lazdų, kad 
klūpsčias. 

- Dievulėliau, kas su manim dedasi!?, - sušunka jis. 

Žmona persigandusi i ima jį klausinėti, jis nieko neatsako. Kiti 
žmonės sužiūro: buvo ir verkiančių iš džiaugsmo. Jis nieko nematė, 
tik suprato, kad sveikas ir garsiai sušuko: 

- Marija Motinėlė! Tai Tu tą padarei! Ačiū! Ačiū! Ačiū! 

Paskui atsigręžė „pasiėmė savo lazdas ir atnešęs jas padėjo netoli 
statulos. Padėjęs, iš naujo tris kartus apėjo kalvą ir karštai meldėsi. 

Bematant kažin kas davė žinią į dvarą grafienei Kvartburnienei, 
kad pas Ostakerio urvą įvyko stebuklas. P. Ruderis su žmona ir su 
keletu liudininkų turėjo eiti į pilį pasirodyti grafienei. Čia jis pats 
pirmą kartą pamatė savo išgijusią koją. Kaulai ir mėsos buvo 
suaugę, žaizdos užgijusios, lūžimo vietoje buvo mėlynas ženklelis. 

Petras grįžo į namus, duktė išgirdusi tėvą pareinantį sveiką, iš 

džiaugsmo puolė jį bučiuoti, o sūnelis Augustinas nedrįso eiti prie 
tėvo, nes kaip gyvas nebuvo matęs jo sveiko. 

Atsiskubino gydytojas Afemaeris. Apžiūrėjęs jo koją daktaras 
netvėrė nuostaba. Jis net apsiverkė, o paskui tarė: 

Tamstos blauzda taip sveika, kaip neseniai gimusio kūdikio. 
Žmonių gydymas negelbėjo, bet Marija galingesnė už gydytojus. 

Gydytojas stebėjosi tuo, kad kaulų galai suaugę be rumbelių, 
tai yra ne taip kaip yra išgijus prigimtu būdu. 

Daktaras Hestenberge labai nustebo, kad Petras nešlubuoja, jis 
žinojo kad du kaulų galai nesusisiekdavo 3 cm, apžiūrėjęs rado, 
kad abi kojos vienodo ilgio. 

Po 10 dienų buvo pasirašytas dokumentas. 

Žemiau pasirašiusieji liudija, kad 1875 m. balandžio 6 d. jie matė 
nulūžusią Ruderio blauzdą: du galu nulūžusių kaulų buvo išsikišę 
proodą ir tarp tų dviejų galų buvo trijų centimetrų ilgio pūliuojanti 
žaizda. Mes taip pat tvirtiname, kad balandžio 7 d. Ruderis sugrįžo 
visai sveikas iš kelionės į Ostakerį pas liurdiškę Švč. Panelę. Kaulas 
buvo suaugęs, žaizda pranykusi, Ruderis galėjo vaikščioti, stovėti 
ir dirbti taip pat, kaip ir prieš nelaimę. Jabekė, 1875 m. balandžio 
25 d. Parašai: Julius Van Hooren, Edvardas Van Hooren, Mare 
Wittizacle". 


Žr. knygą „ŠVč. P. Marijos apsireiškimai Liurde“. 
Parašė Vysk. P. Bučys MIC, II leidimas. 
1934 m. Marijampolė. 

